#### FARSKÝ LIST

**28. jún 2021 – 4. júl 2021, číslo 413**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Kresťanstvo, to je vášeň***

***==========================***

*Vášeň je studňa a zdroj sily v nás a Boh je Ženích a manžel. Oboje ide k sebe. Oboje má ísť k sebe. Od Veľpiesne v Starom Zákone až po mystikov Cirkvi tomu všetci vydávajú svedectvo.*

*Potlačiť vášeň - je to vôbec možné? A ak vášeň odumrie - čo z nás ostane? Dokonalé mŕtvoly, machom obrastené nehybné a studené kamene budhistickej "dokonalej samovraždy", nirvány?*

*Väčšinou k niečomu vášeň cítime a máme. K sexu. K jedlu a pitiu. Niekto možno ide ďalej a nasmeroval svoju vášeň vyššie - na dielo, na ktorom pracuje, na šport alebo záľubu, ktorej sa venuje.*

*Kresťan je človek, ktorý svoju vášeň uprel na Boha. Je žiadostivý Boha, jednoty s Bohom, ako píše už Písmo, že "ako jeleň dychtí za vodou z prameňa, tak moja duša, Bože, túži za tebou. Po Bohu žízni moja duša, po Bohu živom; kedyže už prídem k nemu a uzriem Božiu tvár?" (Ž 42, 2-3). Túži splynúť s Bohom, stať sa s Ním jeden, vojsť do Jednoty. Nakoniec, nie je podobná túžba aj v pozadí telesnej žiadostivosti a sexu - túžba niekoho si prisvojiť a urobiť ho časťou seba, možno akoby pohltiť, obsiahnuť v sebe? Vášeň k Bohu túži byť takto obsiahnutý, akoby pohltený, obklopený a zjednotený s Bohom a v Bohu, Ženíchovi.*

*Vášeň k Bohu je prostá strachu a plná úžasu, veď prvý "on miloval nás" (1Jn 4, 10) a prišiel sa ako Ženích uchádzať o nás a dokonca "poslal svojho Syna ako zmiernu obetu za naše hriechy" (1Jn 4, 10). Nemáme strach, že by sme stratili Boha - jedine my by sme sa mohli stratiť Bohu. Toho jediného sa bojíme. Aj preto sa všetkou silou, celou svojou vášňou upierame k Nemu! Vedome a dobrovoľne smerujeme všetku silu svojej vášne k Bohu, odvažujeme sa takto k Nemu upnúť celým bytím, nielen duchom ale aj dušou a telom, milovať Ho duchom a byť doň súčasne aj zamilovaní dušou a zaľúbení telom a všetko naraz v jedinom mocnom pohybe celého nášho Ja, pretože dôverujeme, že naša žiadostivosť Boha bude naplnená, veď už teraz je Ním napĺňaná! Poznáme bolesť odvrhnutia a sklamanej, zradenej, ohrdnutej a potupenej lásky. Nechceme to zažiť. Ale dôverujeme svojmu Ženíchovi natoľko, že to riskneme. To je viera. Viera, ktorá sa prejavuje tým, že celú silu svojej vášne upriamime na Boha, Ženícha a Manžela - veď sme Jeho Nevesta - aby sme Ho milovali láskou, ktorá "je mocná ako smrť a vášeň lásky tvrdá ako podsvetie. Jej páľa — to ohňa plápoly, jej plamene, to Jahveho je žiar" (Vľp 8, 6), aby sme Ho milovali a upli sa k Nemu "celým svojím srdcom, celou svojou dušou a celou svojou silou" (Dt 6, 5). Áno, toto je viera. Bez viery nie je láska možná. Skutočná viera ale vždy vedie k tejto láske! Kto verí, pre toho je Boh jeho vášňou. A tak sa odvažujeme postaviť všetko, celý svoj život, na jednu kartu a všetkou svojou silou, všetkou svojou láskou, všetkou svojou vášňou udierame do onoho temného oblaku nevedenia, v ktorom sa akoby ukrýva (a čaká na svoju nevestu) náš Ženích, tak podobný a súčasne tak nesmierne iný a odlišný od všetkého, čo sme doteraz poznali. Veď On sám hovorí, že "každý, kto prosí, dostane, a kto hľadá, nájde, a kto klope, tomu otvoria" (Mt 7, 😎 - a tak klopeme, búchame, mocne vyznávame svoju lásku a "túžobne očakávame a dúfame, že nebudeme v ničom zahanbení" (porov. Flp 1, 20). Viera nám dáva odvahu milovať Boha, pristúpiť k Nemu a ponúknuť Mu svoju lásku. Je to viera, že akokoľvek trúfalo to znie, ja smiem, ja môžem milovať Boha - a On moju lásku neodmietne, ale dokonca opätuje, ba viac, "my milujeme, pretože on prvý miloval nás" (1Jn 4, 19)!*

*Kresťanstvo je vášeň, modlitba je spočívanie na Ženíchovej hrudi, omša je svadobná hostina Baránka - Manžela a oltár je svadobné lôžko, na ktorom v posvätnom akte prijímania, commúnia, nevesta a Ženích splývajú v jedno Telo a jedného Ducha. Tu vášeň vrcholí. Tu sa Boh sám stáva našim chlebom, našim pokrmom, naplnením a uspokojením všetkého. Počujeme, cítime tu silu? Silu lásky Boha? Boh sa z lásky stáva najprv Obetou za nás a potom Chlebom pre nás! Tu sa Kristus stáva našim manželom a predstavuje nás Otcovi ako svoju manželku a nevestu a v Ňom a kvôli Nemu nás Otec prijíma za svoje deti a my tak "skrze neho máme ... v jednom Duchu prístup k Otcovi" (Ef 2, 18). Skutočné kresťanstvo je plné Svetla, plné tepla, domácke a súčasne vznešené a slávne a zároveň vášnivé a intímne. Všetko naraz, všetko v jednom. Viac a plnšie to bude už až v Nebi. Veď spasení sme len preto a tak, že "muž zanechá otca i matku a pripúta sa k svojej manželke a budú dvaja v jednom tele. Toto tajomstvo je veľké; ja hovorím o Kristovi a Cirkvi" (Ef 5, 31-32).*

*Len musíme prekonať strach, obavy, nedôveru, beznádej. Len musíme uveriť. Bez viery láska možná nie je. Bez lásky, ako by sa mohla nevesta páčiť Ženíchovi, milovaná ale nie milujúca a bočiaca od náruče a objatia Ženícha? Preto "bez viery je ... nemožné páčiť sa Bohu" (Hebr 11, 6).*

*Boh je naozaj môj Otec i Brat i Manžel. Som naozaj Jeho syn, Jeho súrodenec i Jeho nevesta a manželka. On je tak pre mňa vo všetkom všetkým a je som v Ňom vo všetkom všetkým. Sme Rodina ako žiadna iná. Máme vzťah ako žiaden iný. Čo pozemská realita v kúskoch a nejasne zrkadlí a naznačuje, On Je. Vášeň nesmie byť odsúdená ani potlačená ani vyhasená. Musí byť naplnená. V Ňom. Preto ju do nás On sám vložil. Máme odvahu dúfať. Odvahu viery prebudiť v sebe túto vášeň a všetku ju uprieť na Neho a alebo uspieť, alebo zomrieť, pretože tam už iná možnosť nejestvuje - vierou však dúfame v to prvé.*

*Bledé, smutné, bezkrvné "kresťanstvo"? Ani náhodou. Kto nezažil Boha, nevie, čo je skutočná vášeň, skutočná blaženosť, pohlcujúca celého človeka!*

***Ale nie bez tela!***

***===========================***

*Aby človek mohol naozaj celým bytím žiť s Bohom a prežívať kresťanstvo, ktoré je plné vášne a kde Boh je Ženíchom, musí najprv uveriť, že v Bohu vskutku nájde naplnenie všetkých svojich túžob a potrieb. V Bohu - nie cez Boha v zmysle, že Boh mi niečo daruje alebo sa o niečo postará, ale v Bohu samotnom. Tak, ako to povedala veľká Terézia, že solo Dio basta, Boh sám stačí. A naozaj všetkých, úplne všetkých. Potom je pripravený naozaj sa do Boha ponoriť. Je v nás schopnosť fantázie a predstavivosti. Tak, ako sa dokážeme napríklad modliť bezmyšlienkovito a len kdesi v pozadí recitovať slová, tak aj keď sa snažíme sústrediť sa, často to robíme nezaangažovane, v podstate si skôr seba v duchu predstavujeme, ako sa vrúcne a oddane modlíme - ale v skutočnosti to ešte nerobíme. Náš vzťah s Bohom začne byť skutočný vtedy, keď sa jeho súčasťou - áno, aj súčasťou modlitby a adorácie - stane aj naše telo, nielen myseľ. Keď začneme tieto "veci" skutočne konať, nielen si ich a ich konanie v mysli predstavovať - a to celým svojím ja, čiže mysľou a duchom, ktoré sú v tele, sídle nášho Ja. Tak, ako vraví Písmo: "Oslavujte teda Boha vo svojom tele" (1Kor 6, 20). A inde: "Milovať budeš Pána, svojho Boha, z celého svojho srdca, z celej svojej duše, zo všetkých svojich síl a z celej svojej mysle" (Lk 10, 27). Až keď takto sa upíname k Bohu všetkým, nielen mysľou, ale aj telom, keď po ňom túži naša duša ale aj naše telo, vtedy je to skutočné. Samo Písmo o tom svedčí: "Bože, ty si môj Boh, už od úsvitu sa viniem k tebe. Za tebou prahne moja duša, za tebou túži moje telo; ako vyschnutá, pustá zem bez vody." (Ž 63, 2) "Túži a zmiera moja duša po nádvoriach Pánových. Moje srdce i moje telo vznášajú sa k Bohu živému." (Ž 84, 3)*

*Ak sa takto modlíme, už viac niet miesta pre iné. Modlitba sa stáva skutočnou, celistvou, prirodzene sústredenou. A rovnako to platí o všetkom, aj o samom živote. Sme bytosti hmotné a bez tela nemôže byť nič skutočné ani úplne. Vzťah s Bohom dvojnásobne! Len ak je súčasťou tohto vzťahu všetko, aj telo, môže byť tento vzťah plný vášne medzi Ženíchom a nevestou! To je to, čo hovorí aj Jakub: "Viera, ak nemá skutky, je sama v sebe mŕtva" (Jak 2, 17). Viera je vec mysle a srdca, skutky však patria telu. Bez tela nie sú skutky a bez skutkov sa viera mení z viery na názor, predstavu, fantáziu,... Je ako viera mŕtva. Všetko musí byť skutkom, všetko musí zahŕňať celého človeka, aj modlitba, aj adorácia, aj liturgia, všetko. Tak, ako to robí Pán v samej Eucharistii.*

*Telo je aj kotvou reality. Myseľ dokáže blúdiť, ale telo nie. Kde je telo, tam je tu a teraz, tam je skutočnosť, tam sme. Tam je aj sám Pán. Preto Pavol píše: "Pevne dúfam, že ako vždy, tak aj teraz, bude oslávený Kristus v mojom tele" (Flp 1, 20). Naša viera, naše kresťanstvo, musia byť vskutku zemité. Nie gnosticky odmietať hmotu a hmotné telo a žiť všetko len "duchovne" v zmysle "nehmotne", len mysľou, ale zahrnúť aj samo telo - veriť telom, milovať telom, modliť sa telom, aby Bohu veril, po Bohu túžil, Boha chválil a Bohu slúžil celý človek, nielen jeho časť. Potom všetko, dokonca aj hlad pôstu, bolesť obety, sa stávajú súčasťou tohto vzťahu a menia sa na miesto jasu a radosti, ako zakúsil už Pavol, ktorý o tom píše, že "teraz sa radujem v utrpeniach pre vás a na vlastnom tele dopĺňam to, čo chýba Kristovmu utrpeniu pre jeho telo, ktorým je Cirkev" (Kol 1, 24). Áno, aj hlad dokážeme milovať, ak hladom milujeme a oslavujeme Ženícha!*

*"Veď horlím za vás Božou horlivosťou. Zasnúbil som vás jednému mužovi, aby som vás odovzdal Kristovi ako čistú pannu." (2Kor 11, 2)*

Liturgický program

|  |  |  |  |
| --- | --- | --- | --- |
| **Po****28.6.** | Prenesenie pozostatkov svätých Kýra a JánaKazateľ **o. Marek Kaľata**, špirituál kňazského seminára v Prešove | *17.00 spoveď a adorácia**18.00 Čičava* | **RΞŠTⱯ*®*T** |
| **Ut****29.6.** | **Svätí apoštoli Peter a Pavol**Prikázaný sviatok, zbierka na dobročinné diela Svätého Otca | *8.15 Merník* |  |
| *17.00 Komárany* | o. Miroslav Janočko \*novomanželia Simona, Prabu (r.Časarova) |
| *17.00 spoveď a adorácia**18.00 Čičava* | **RΞŠTⱯ*®*T** |
| **St****30.6.** | Zbor svätých dvanástich apoštolovKazateľ **o. Ľuboslav Petričko**, špirituál kňazského seminára v Prešove | *17.00 spoveď a adorácia**18.00 Čičava* | **RΞŠTⱯ*®*T** |
| **Št** **1.7** | **Svätí nezištníci a divotvorcovia Kozma a Damián**Kazateľ **o. Richard Harvilko**, protopresbyter Vranov - Mesto | *17.00 spoveď a adorácia**18.00 Čičava* | **RΞŠTⱯ*®*T** |
| **Pi****2.7.** Zdržanlivosť od mäsa | Uloženie rúcha Presvätej Bohorodičky v BlachernáchKazateľ **o. Peter Ščerba**, novokňaz z Banského | *17.00 spoveď a adorácia**18.00 Čičava* | **RΞŠTⱯ*®*T** |
| **So****3.7.** | Svätý mučeník HyacintKazateľ **o. Peter Pavel Haľko** OSBM, exorcista Prešovskej archieparchie | *16.30 Merník* |  |
| *18.00 Čičava* | **RΞŠTⱯ*®*T****RΞŠTⱯ*®*T** |
| **Ne****4.7.** | **Šiesta nedeľa po Päťdesiatnici** Svätý Andrej Jeruzalemčan, krétsky arcibiskup; prepodobná Marta, matka svätého Simeona z Obdivuhodného vrchuKazateľ **o. Slavomír Zahorjan**, správca farnosti Snakov | *7.30 Komárany*  | **Farská odpustová slávnosť**  |
| *9.45 moleben k sv. Jozefovi**10.30 Čičava* |